Author: .
Company: Úrad vlády SR

D ô v o d o v á  s p r á v a
k privatizácii časti zdravotníckeho zariadenia

Nemocnica s poliklinikou Levice – časť Obvodné zdravotné stredisko Rybníky II., Levice

Dôvodom predloženia tohto materiálu na rokovanie vlády Slovenskej republiky je vydanie rozhodnutia o privatizácii časti zdravotníckeho zariadenia Nemocnica s poliklinikou Levice – časť Obvodné zdravotné stredisko Rybníky II., Levice priamym predajom časti zdravotníckeho zariadenia spoločnosti SANAT, spol. s r.o., so sídlom v Leviciach, Nábrežný rad 3. 

1.	Vymedzenie privatizovaného majetku
Štátna príspevková organizácia s právnou subjektivitou Nemocnica s poliklinikou Levice bola zriadená zriaďovacou  listinou  MZ SR č. 1970/1991-A/I-1 zo dňa 14.6.1991 s účinnosťou od 1.7.1991.   
         Časť zdravotníckeho zariadenia bola zaradená do privatizácie uznesením vlády SR č. 556/1999 zo dňa 30.6.1999.
         Informácia o predložení ZPP na MSPNM SR podľa § 10 ods. 7 zákona č. 92/1991 Zb. bola zverejnená v dennej tlači distribuovanej celoštátne dňa 18.10.1999. 
         Do privatizácie podľa predloženého privatizačného projektu vstupuje časť zdravotníckeho zariadenia, a to Obvodné zdravotné  stredisko  Rybníky II., Levice. Jedná sa o  zdravotné zariadenie, v ktorom sa nachádzajú dve štátne ambulancie (ambulancia všeobecného lekára a ambulancia športového lekára) a neštátne ambulancie pediatrické (9), všeobecného lekára (3) a jedna stomatologická. V objekte OZS sa tiež prevádzkuje jedna neštátna lekáreň. Privatizovaný majetok sa nachádza v katastrálnom území mesta Levice. 
Hlavným predmetom činnosti v uvedenom zdravotníckom stredisku je poskytovanie ambulantnej liečebno-preventívnej  starostlivosti. 

Ekonomická charakteristika časti zdravotníckeho zariadenia Nemocnica s poliklinikou Levice– časť Obvodné zdravotné stredisko Rybníky II., Levice k 31.12.1998:

Počet pracovníkov /os./ | 6
z toho THP | 0
Výkony a mimoriadne výnosy /tis.Sk/ | 1 222
Náklady /tis.Sk/ | 1 202
Hospodársky výsledok /tis.Sk/ | 20
Miera odpísania ZP /%/ | 17,0

Údaje o rozsahu a štruktúre majetku časti zdravotníckeho zariadenia Nemocnica 
s poliklinikou Levice – časť Obvodné zdravotné stredisko Rybníky II., Levice 
k  31.12.1998: 

Aktíva /majetok spolu/                                                   6 078 tis. Sk
 v tom:
 stále aktíva                                                                     6 060 tis. Sk
 z toho : pozemky                                                                  0  tis. Sk         
              budovy a  stavby                                              6 014  tis. Sk
              stroje a zariadenia                                                  46  tis. Sk 
 obežné aktíva                                                                      18  tis. Sk
 ostatné aktíva                                                                        0  tis. Sk
 ostatné aktíva nezachytené v súvahe                                    0  tis. Sk
 
 Záväzky privatizované spolu                                            245 tis. Sk

 Majetok samostatne privatizovanej jednotky                5 833 tis.Sk

2.  Návrhy privatizačných projektov vypracovaných na časť zdravotníckeho  zariadenia   Nemocnica s poliklinikou Levice - časť Obvodné zdravotné stredisko Rybník II., Levice.
Základný privatizačný projekt bol vypracovaný vedením zdravotníckeho zariadenia Nemocnica s poliklinikou Levice a navrhuje privatizovať časť uvedeného zdravotníckeho zariadenia v jednom výstupe.
 
Ministerstvo zdravotníctva SR vo svojom stanovisku zo dňa 24.9.1999 súhlasí s metódou privatizácie navrhnutou v základnom privatizačnom projekte - s priamym predajom OZS Rybníky II., Levice a  zároveň ako nadobúdateľa odporúča spoločnosť SANAT, spol. s r.o., so sídlom v Leviciach, Nábrežný rad 3, ktorú tvoria v OZS pracujúci neštátni zdravotnícki pracovníci  prevádzkujúci neštátne ambulancie a lekáreň, ktorí investovali v predchádzajúcom období finančné prostriedky do predmetného OZS. 
Protimonopolný  úrad SR vo svojom stanovisku zo dňa  21.10.1999 súhlasí, aby záujemca o privatizáciu predmetného zdravotníckeho zariadenia bol vybratý v komisii MSPNM SR pre výber nadobúdateľa, ktorá je poradným orgánom ministerky pre správu a privatizáciu národného majetku SR. S uvedeným súhlasí aj vzhľadom na skutočnosť, že privatizácia zdravotníckeho zariadenia bola zo strany MZ SR uverejnená v denníku Práca a v Zdravotníckych novinách. 
Ministerstvo eviduje nasledovné podnety so záujmom o kúpu časti zdravotníckeho zariadenia Nemocnica s poliklinikou Levice – Obvodné zdravotné stredisko Rybníky II., Levice: 
1.	MUDr. Robert Vyžinkár, MUDr. Marta Mančíková, kpt. Nálepku 47, 934 01 Levice,  zo dňa 20.4.1997
2.	ZDRAVSLAN spol. s r.o. Levice, Dopravná 14, 934 01 Levice, zo dňa 5.5. a 27.8.1997

3.	ŽENEM spol. s r.o., Javorová č. 52, 934 01 Levice, zo dňa 28.7.1997 
4.	SANUS spol. s r.o., Nábrežný rad 3, 934 01 Levice, zo dňa 1.8.1997 
5.	WELLCOMP s.r.o., Paulínyho 14, 811 02 Bratislava, zo dňa 15.9.1997
6.	Ing. Jozef Bielek, Levice – časť Kalinčiakovo č. 224, MUDr. Eleonóra Špánitzová, Saratovská č. 83, 934 01 Levice, zo dňa 1.9.1999
7.	Mesto Levice, zo dňa 2.9.1999 – podnet na bezodplatný prevod do majetku mesta doložený výpisom z uznesenia Mestského zastupiteľstva Levice
8.	SANAT spol. s r.o., Nábrežný rad 3, 934 01 Levice, zo dňa 1.8.1999
9.	KOMSPOL spol. s r.o., Nám. Andreja Cabana 26, 941 06 Komjatice, z roku 1997.
            
         Trhové ohodnotenie nebolo vykonané, nakoľko v nadväznosti na prijatú koncepciu transformácie rezortu zdravotníctva sa privatizácia zdravotníckych zariadení  realizuje na základe účtovnej hodnoty. 

3. Postup posudzovania privatizačného projektu 
Základný privatizačný projekt bol predložený zriaďovateľom na MSPNM SR dňa 14.10.1999. Na MSPNM SR bol prerokovaný v pracovnej komisii dňa 7.7. a 28.9.2000.  Pracovná komisia MSPNM SR odporučila privatizovať majetok časti zdravotníckeho zariadenia – Obvodné zdravotné stredisko Rybníky II., Levice priamym predajom záujemcovi, ktorý bude vybraný vo výberovom konaní. 
MSPNM SR listami zo dňa 13.10.2000 oslovilo všetkých známych záujemcov o privatizovaný majetok so žiadosťou o doplnenie podnetov v termíne do 20.11.2000. Dodatok v stanovenom termíne predložili dvaja záujemcovia a to: Mesto Levice, v zastúpení primátorom Ing. Ladislavom Kiselym a spoločnosť SANAT, spol. s r.o., Nábrežný rad 3, 
934 01 Levice. Mesto Levice dňa 27.11.2000 oznámilo, že od kúpy OZS Rybníky II., Levice odstupuje, pretože Mestské zastupiteľstvo na svojom zasadnutí dňa 23.11.2000 odkúpenie OZS neschválilo.
Komisia MSPNM SR pre výber nadobúdateľa  privatizovaného majetku priamym predajom, zriadená ministerkou pre správu a privatizáciu národného majetku, posúdila jediný predložený návrh na privatizáciu predmetného OZS dňa 27.11.2000 a odporučila ako budúceho nadobúdateľa časti  zdravotníckeho zariadenia Nemocnica s poliklinikou Levice – Obvodné zdravotné stredisko Rybníky II., Levice spoločnosť SANAT, spol. s r.o., Nábrežný rad 3, 934 01 Levice.
Pri svojom odporúčaní komisia vychádzala z nasledovných skutočností:
Spoločnosť SANAT, spol. s r.o., Nábrežný rad 3, 934 01 Levice je jediným záujemcom o privatizáciu uvedeného zdravotníckeho zariadenia, pričom táto spoločnosť tiež splnila požadované kritériá pre posudzovanie návrhov pre  výber nadobúdateľa privatizovaného majetku priamym predajom. Spoločníkmi uvedenej spoločnosti sú zdravotnícki pracovníci - prevádzkovatelia neštátnych zdravotníckych zariadení v uvedenom privatizovanom   objekte, ktorí   majú  dlhoročné  skúsenosti a prax  vo svojom  odbore, čo je dostatočnou zárukou ďalšieho  kvalitného  poskytovania  zdravotnej starostlivosti v tomto OZS. Hlavným zámerom 

spoločnosti SANAT, spol. s r.o. je zachovanie pôvodného charakteru činnosti privatizovaného OZS, s cieľom následného skvalitnenia, zlepšenia a rozšírenia celkového štandardu poskytovaných zdravotníckych služieb, v súlade s existujúcou sieťou zdravotníckych zariadení, ako aj vytvorenie materiálno – technických podmienok pre prevádzku jednotlivých ambulancií a lekárne. Výberová komisia pri rozhodovaní o nadobúdateľovi tohto zariadenia zohľadnila aj stanovisko Ministerstva zdravotníctva  SR, ktoré navrhuje  ako nadobúdateľa OZS Rybníky II., Levice spoločnosť SANAT, spol. s r.o., Nábrežný rad 3, Levice. 
Spoločníci tejto spoločnosti už v minulom období vynaložili vlastné finančné prostriedky do stavebných úprav privatizovaného objektu. Na MSPNM SR boli predložené doklady o vynaložení týchto finančných prostriedkov vo výške 800 000,- Sk a táto skutočnosť bola zohľadnená aj v kúpnej cene za privatizované zdravotné zariadenie.

Z Á V E R :

Ministerstvo pre správu a privatizáciu národného majetku Slovenskej republiky navrhuje vláde Slovenskej republiky vydať rozhodnutie o privatizácii časti zdravotníckeho zariadenia Nemocnica s poliklinikou Levice – časť Obvodné zdravotné stredisko 
Rybníky II., Levice priamym predajom  spoločnosti SANAT, spol. s r.o., so sídlom v Leviciach, Nábrežný rad 3.